CAA Protest: पुलिस ने नाबालिगों को हिरासत में लिया तो कोर्ट ने लगाई फटकार, कहा- ये कानून का खुला उल्लंघन है  
नाबालिगों को हिरासत में रखने का मामला
दिल्ली पुलिस को कोर्ट ने लगाई फटकार
दरियागंज मामले में अब तक 16 गिरफ्तार
दिल्ली के दरियागंज (Daryaganj CAA Protest) में शुक्रवार रात नागरिकता संशोधन कानून का विरोध कर रहे प्रदर्शनकारियों ने डीसीपी दफ्तर के बाहर खड़ी एक कार को आग के हवाले कर दिया था. लोगों को काबू में करने के लिए पुलिस ने कथित तौर पर लाठीचार्ज और वॉटर कैनन का इस्तेमाल किया. इस मामले में पुलिस ने 40 लोगों को गिरफ्तार किया था, जिनमें 8 नाबालिग शामिल थे. नाबालिगों को हिरासत में लेकर थाने में रखने पर अदालत ने पुलिस को फटकार लगाई है.
दिल्ली पुलिस को फटकार लगाते हुए चीफ मेट्रोपॉलिटन मजिस्ट्रेट अरुल वर्मा ने कहा, 'नाबालिगों को पुलिस स्टेशन में हिरासत में रखना कानून का खुला उल्लंघन है.' अदालत ने पुलिस को निर्देश दिए थे कि हिरासत में लिए गए लोगों को उनके वकील से मिलने दिया जाए और कानूनी सहायता मुहैया कराई जाए. इस मामले में वकीलों ने चीफ मेट्रोपॉलिटन मजिस्ट्रेट से उनके घर जाकर मुलाकात की थी. वकीलों ने मजिस्ट्रेट से मांग की थी कि उन्हें हिरासत में लिए गए लोगों से मिलने दिया जाए. मजिस्ट्रेट ने पुलिस को कस्टडी में रखे गए घायलों का इलाज कराने के भी निर्देश दिए थे.
गौरतलब है कि दरियागंज हिंसा मामले में अभी तक 16 लोगों को गिरफ्तार किया गया है. पुलिस ने जिस 16वें शख्स को गिरफ्तार किया है वह भीम आर्मी के मुखिया चंद्रशेखर आजाद (Chandrashekhar Azad) हैं. पुलिस ने आजाद को शनिवार तड़के जामा मस्जिद इलाके से गिरफ्तार किया था. सभी लोगों को तीस हजारी कोर्ट में पेश किए जाने को लेकर कार्यवाही जारी है.
बताते चलें कि शुक्रवार रात प्रदर्शनकारियों ने डीसीपी दफ्तर के बाहर खड़ी एक कार को आग के हवाले कर दिया था. आरोप है कि प्रदर्शनकारियों ने कई और गाड़ियों में भी आगजनी की. पुलिस ने लाठीचार्ज और वॉटर कैनन का इस्तेमाल कर लोगों को काबू में किया. इस घटना में 8 पुलिसकर्मियों सहित करीब 36 लोग घायल हुए. घायलों को लोकनायक अस्पताल में भर्ती कराया गया.
दूसरी ओर दिल्ली पुलिस के अधिकारियों ने प्रदर्शनकारियों पर लाठीचार्ज किए जाने से इंकार किया है. पुलिस का कहना है कि प्रदर्शनकारियों को खदेड़ने के लिए उन्होंने हल्का बल प्रयोग और वॉटर कैनन का ही इस्तेमाल किया था. गाजियाबाद में हुई हिंसा को लेकर भी पुलिस ने 3600 लोगों के खिलाफ केस दर्ज किया है. पुलिस हिंसा में शामिल लोगों की पहचान कर रही है.